b"\n_START_ARTICLE_\nCala Ton\xc3\xb3\n_START_SECTION_\nSituaci\xc3\xb3\n_START_PARAGRAPH_\nSituada entre s'Embarcador (petita entrant) i na Destorba Jornals (un sortint molt estret), aix\xc3\xad com al costat del nucli costaner de s'Estanyol, el nom del qual fa refer\xc3\xa8ncia al torrent hom\xc3\xb2nim que banya un dels seus laterals i mor formant una zona humida. Superat s'Estanyol, s'obre pas l'\xc3\x80rea Natural d'Especial Inter\xc3\xa8s sa Canova d'Art\xc3\xa0 (855 hect\xc3\xa0rees), composta per l'extens s'Arenal de sa Canova i una enorme pineda que acull el poblat prehist\xc3\xb2ric sa Figuera Borda (encara sense excavar). _NEWLINE_Aquesta platja \xc3\xa9s el resultat d'un entrant de mar rectangular, formant en tocar terra ferma un tal\xc3\xbas que es caracteritza per ser de c\xc3\xb2dols, aix\xc3\xad com per estar banyat per una aigua neta i d'un blau molt intens. La part posterior d'aquesta cala afronta amb els habitatges residencials propers de s'Estanyol, donant-se'n una abs\xc3\xa8ncia de vegetaci\xc3\xb3 al seu voltant. Tot i aix\xc3\xad, en les proximitats s'albiren uns camps de cultiu de la possessi\xc3\xb3 Costa de sa Devesa. Torrent de Can Castellet travessa aquesta finca rural, desemboca i forma la pr\xc3\xb2xima Caleta d'en Castellet. _NEWLINE_El tram de litoral compr\xc3\xa8s entre les puntes de s'Esquerda i sa Barraca (aquest top\xc3\xb2nim es refereix a les restes d'una cabana localitzades a la platja, al costat d'altres construccions prehist\xc3\xb2riques bastant deteriorades) mostra una fisonomia rocosa i abrupta, com ho demostren ses Penyes Altes, Punta Llarga de s'Estanyol, Cala de sa Porcella, sa Pedra que Sona, sa Pedra Girada i es C\xc3\xb2dol."